Baibolo ya pa Intaneti | BAIBOLO—AMALEMBO YA CALO CIPYA
Bushe kuti mwatemwa ukubelenga ici cipande mu %%?
Mateo 11:1-30
11 Nomba ilyo Yesu apwishishe ukweba abasambi bakwe ikumi na babili (12) ifi fintu, alifumineko no kuya alesambilisha no kushimikila mu misumba yabo.+2 Nomba ilyo Yohane ali mu cifungo+ aumfwile imilimo iyo Kristu alebomba, kabili atumine abasambi bakwe3 ukuyamwipusha ati: “Bushe ni we Uuli no Kwisa, nelyo bushe tufwile ukulolela umbi?”+4 Yesu abaswike ati: “Bwelelenimo no kuyashimikila Yohane ifyo muleumfwa ne fyo mulemona:5 Impofu shilemona na kabili,+ na balemana+ bale-enda, aba fibashi+ balepola na bankomamatwi+ baleumfwa, na bafwa+ balebuushiwa, na bapiina balebashimikila imbila nsuma;+6 kabili alipaalwa umuntu uushisanga ica kuipununako muli ine.”+7 Ilyo abasambi ba kwa Yohane baleya, Yesu atendeke ukulanda ku mabumba pali Yohane ati: “Cinshi mwaile mu kumona mu matololo?+ Bushe litete ililepungaila ku mwela?+8 Nga cinshi kanshi mwaile mu kumona? Bushe muntu uufwele ifya kufwala ifyanakilila ubusaka? Awe nakalya, pantu abafwala ifya kufwala ifyanakilila ubusaka bekala mu masano ya shamfumu.+9 E ico cinshi kanshi mwailiile? Bushe ni mu kumona kasesema? Ee, ndemweba nati, alicila na pali kasesema.+10 E o balembelepo ati, ‘Mona! Ndetuma inkombe yandi pa ntanshi yobe, iikakupekanishisha inshila ku ntanshi yobe!”+11 Cine cine, ndemweba nati, Pa bafyalwa ku banakashi+ tapatala apamoneka uwacila pali Yohane Kabatisha; lelo uwacepesha mu bufumu+ bwa mu muulu mukalamba ukumucila.12 Lelo ukufuma mu nshiku sha kwa Yohane Kabatisha ukufika na nomba, ubufumu bwa mu muulu ebo abantu bafwaisha, na babufwaisha balebusanga.+13 Pantu fyonse, ifyalembwa mu mabuuku ya bakasesema na mu Mafunde, fyasobele ukufika pa nshita ya kwa Yohane;+14 kabili nga mulefwaya ukusumina ici, Ena e ‘Eliya uwali no kwisa.’+15 Uuli na matwi omfwe.+16 “Ni kuli bani nalalinganya iyi nkulo?+ Yaba nga abana banono abekele pa maliketi abalebilikisha ku banabo,+17 abati, ‘Natumulishisha imitoolilo, lelo tamucindile; natulila imisowa, lelo tamulooseshe.’+18 Pantu ilyo Yohane aishile talelya nangu kunwa,+ lelo abantu batila, ‘Aba ne cibanda’;19 kabili Umwana wa muntu alisa, alalya no kunwa,+ lelo abantu batila, ‘Moneni! Uyu muntu muliili kabili alitemwisha umwangashi, kabili ni cibusa wa bakasonkesha ba misonko na babembu.’+ Lelo ifintu ifyalungama ifyo umuntu acita e filanga ukuti wa mano.”+20 E lyo atendeke ukukalipila aba mu misumba umo acitile ifipesha amano ifingi, pa mulandu wa kuti tabalapiile:+21 “We bulanda kuli iwe, Korasini! We bulanda kuli iwe, Betsaida!+ pantu ifipesha amano ifyacitilwe muli imwe aficitwa mu Turi na mu Sidone, nga kale balapiile no kufwala insamu* no kwikala mu mito.+22 E ico ndemweba nati, Pa Bushiku bwa Bupingushi+ cikaba eyefilyako kuli Turi na Sidone ukucila ifyo cikaba kuli imwe.+23 Na iwe, we Kapernahumu,+ bushe bakakuninika ukufika na ku muulu? Ku Nshiishi*+ e ko ukaya;+ pantu ifipesha amano ifyacitilwe muli iwe aficitwa mu musumba wa Sodomu, nga ucilipo ukufika kuli buno bushiku.24 E ico ndemweba nati, Cikaba eyefilyako pa Bushiku bwa Bupingushi ku musumba wa Sodomu ukucila ifyo cikaba kuli iwe.”+25 Pa nshita ilya, Yesu atile: “Ndemulumbanya, mwe Tata, Mwe bene ba muulu ne sonde, pantu mwalifisa ifi fintu ku ba mano na bacenjela no kufisokolwela ku tunya.+26 Ca cine, mwe Tata, pantu ifi e fyo mwalefwaya.27 Tata alimpeela ifintu fyonse,+ kabili takwaba uwaishiba bwino Umwana kano Wishi,+ kabili takwaba nangu umo uwaishiba bwino Wishi kano Umwana, e lyo na onse uo Umwana afwaya ukumusokolwela.+28 Iseni kuli ine imwe bonse mwe balecula kabili abafininwa,+ na ine nalamusansamusha.29 Sendeni ikoli+ lyandi no kusambilila kuli ine,+ pantu nalifuuka+ kabili nali-icefya,* e lyo mwalasanga ukutuusha.+30 Pantu ikoli lyandi talyafina, ne cipe candi calyanguka.”+
Amafutunoti
^ Abantu balefwala “insamu” nga baleloosha nelyo nga bali no bulanda.
bem_Latn bem_Latn ayr_Latn bem_Latn bem_Latn bem_Latn